O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi huzuridagi Davlat aktivlarini boshqarish markazi to‘g‘risidagi Nizomga o‘zgartirish kiritish haqida

O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi huzuridagi Davlat aktivlarini boshqarish markazining mehnatga haq to‘lash, moddiy rag‘batlantirish va kompensatsiya to‘lovlari sohasidagi munosabatlarini tartibga solish maqsadida Vazirlar Mahkamasi qaror qiladi:
 1. Vazirlar Mahkamasining 2013-yil 11-iyundagi 165-son qarori (O‘zbekiston Respublikasi QT, 2013-y., 6-son, 37-modda) bilan tasdiqlangan O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi huzuridagi Davlat aktivlarini boshqarish markazi to‘g‘risidagi Nizomning 8-bandi quyidagi tahrirda bayon qilinsin:
 “8. Markaz xodimlariga to‘lov manbalaridan qat’i nazar, Davlat raqobat qo‘mitasi xodimlari uchun qonun hujjatlarida va idoraviy hujjatlarda nazarda tutilgan mehnatga haq to‘lash, moddiy rag‘batlantirish va kompensatsiya to‘lovlari shartlari tatbiq etiladi.
 Bunda Markaz xodimlari yil yakunlari bo‘yicha faoliyati uchun olti lavozim maoshi miqdorigacha mukofot bilan rag‘batlantiriladi, uning aniq miqdori Davlat mulki qo‘mitasi raisi bilan kelishgan holda har bir xodimning ish samaradorligiga qarab Markaz rahbarining qarori bilan belgilanadi”.
 2. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari J.A. Qo‘chqorov hamda O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi raisi R.A. Gulyamov zimmasiga yuklansin.